În prezent, ZebraPay numără mai mult de 1.000 de terminale instalate în peste 150 de localităţi din România.

Odată cu implementarea Coinzone în terminalele ZebraPay, clienţii pot folosi moneda virtuală Bitcoin pentru plata facturilor, achiziţia de roviniete, bilete de tren sau abonamente la diverse publicaţii, precum şi reîncărcarea cartelelor pre-paid de telefonie sau realizarea plăţilor online.

”Suntem încântaţi să anunţăm implementarea plăţii cu Bitcoin la terminalele ZebraPay, alături de Coinzone, această soluţie venind în completarea metodelor noastre de plată deja existente: cu numerar şi prin aplicaţia SEQR. Inovaţia este un element de bază al ZebraPay, iar prin implementarea platformei Coinzone devenim prima companie de profil din România şi, din informaţiile pe care le avem, din lume, care acceptă un portofoliu atât de complex de metode de plată. Clienţii nostri pot achita astfel serviciile oferite prin terminalele ZebraPay, folosind cea mai convenabilă metodă pentru ei”, a declarat Adrian Badea, CEO ZebraPay.

Află ce este bitcoin în acest video

Cu o pagina de plată disponibilă în 11 limbi, Coinzone se integrează rapid cu cele mai importante platforme de eCommerce precum Magento, Prestashop sau WooCommerce. De asemenea, cu soluţia Coinzone utilizatorii îşi pot adminstra plăţile cu Bitcoin de oriunde: de acasă, de la birou, sau de pe mobil, având acces din orice interfaţă la instrumente de configurare şi raportare.

”Piaţa din România este un hub al inovaţiei în materie de Bitcoin, iar prin platforma Coinzone dorim să impunem un standard al calităţii în ceea ce priveşte plăţile cu monede virtuale. Prin parteneriatul cu ZebraPay suntem încântaţi să oferim clienţilor Bitcoin din România o soluţie perfect mulată pe nevoile lor. În curând, vom oferi soluţii similare şi în alte pieţe din Europa”, a menţionat Manuel Heilmann, CEO Coinzone.

Coinzone, o afacere în care este implicat şi Radu Georgescu

Coinzone îl are pe antreprenorul român Radu Georgescu în postura de chairman of the board. Coinzone propune un nou payment gateway global pentru Bitcoin şi monede virtuale cu localizare pentru Europa şi tările emergente. Compania are operaţiuni în Statele Unite şi Europa, dar şi o puternică prezenţă în România prin departamentul său de dezvoltare.

Manuel Heilmann, Coinzone CEO şi cofondator explică de ce compania este atât de pasionată în a sprijini clienţi din întreaga lume pentru a efectua plăţi: “Bitcoin va schimba fundamental modul în care oamenii efectuează plăţile în pieţe unde sistemele tradiţionale de plată sunt mai puţin dezvoltate. Deseori, firmele mici şi mijlocii din Europa şi din ţările emergente au cerinţe speciale. Obiectivul nostru este de a răspunde acestor cerinţe specifice, dincolo de simpla procesare a plăţilor”.